Manises aprova els pressupostos de 2025
30 de desembre de 2024

· Les inversions dels nous pressupostos se centren en millorar el manteniment i renovar instal·lacions de l'espai públic

Manises, 30 de desembre de 2024.- L'Ajuntament de Manises ha aprovat en el ple ordinari de desembre els pressupostos municipals per a 2025 que arriben als 33,31 milions d'euros, amb els vots a favor de l'equip de govern (PSPV-PSOE 5, APM-Compromís 5 i Podemos 1) i en contra de l'oposició (PP 6 i Vox 4).

Segons el regidor d'Hisenda de l'Ajuntament de Manises, Àngel Mora, “aquest pressupost és el reflex de l’aposta d’aquest equip de govern per a realitzar actuacions que milloren la vida del conjunt de la ciutadania, més enllà del manteniment ordinari de l'espai públic, com ara la renovació de mobiliari i dotacions municipals o inversions que, entre d’altres, pretenen embellir els carrers, places, parc, jardins i instal·lacions de Manises, així com oferir serveis públics de major qualitat”.

En aquest sentit, el capítol d'inversions dels pressupostos de 2025, que suposa 2.425.000 euros del total (7,28%), una xifra molt similar a la de l'exercici anterior, s'ha destinat a millores de parcs i jardins (250.000 euros), renovació i adequació de vies públiques (200.000 euros), noves tecnologies (150.000 euros), instal·lacions esportives (100.000 euros), adquisició de material per a l'eficiència energètica (100.000 euros), inversió Pla Jove (80.000 euros), actuacions en el riu Túria i en barrancs (60.000 euros), reparació de camins rurals (60.000 euros) i projectes de places i vies públiques (20.000 euros), així com la finalització de la piscina coberta (1.225.000 euros), entre d’altres actuacions.

Els gastos fixos de l'Ajuntament de Manises suposen el gruix dels pressupostos municipals, ja que el 43,68% es destina a la despesa en personal (14.550.000 euros), les despeses corrents en béns i servicis (38,8%) ascendixen a 12.924.000 euros, les transferències corrents suposen el 5,24%, amb una xifra d'1.745.000 euros, i els gastos financers representen el 1,29%, amb 430.000 euros. Cal destacar com a novetat la incorporació d'una partida pressupostària de 50.000 euros per al Bo Comerç.